น้ำมันพุ่งต่อ! WTI ทะลุ 108 เหรียญ BRENT ยืนเหนือ 113 หลัง “รัสเซีย-ยูเครน” ยืดเยื้อ
ราคาน้ำมันพุ่งต่อ! WTI ทะลุ 108 เหรียญ BRENT ยืนเหนือ 113 เหรียญ กังวลภาวะน้ำมันตึงตัว หลังแนวโน้มสงครามรัสเซีย-ยูเครนยืดเยื้อ  
น้ำมันพุ่งต่อ! WTI ทะลุ 108 เหรียญ BRENT ยืนเหนือ 113 เหรียญ กังวลภาวะน้ำมันตึงตัว หลังแนวโน้มสงครามรัสเซีย-ยูเครนยืดเยื้อ
18 เม.ย. 2565

ราคาน้ำมัน WTI และน้ำมันดิบเบรนท์พุ่งขึ้นในวันนี้ ท่ามกลางความกังวลเกี่ยวกับภาวะน้ำมันตึงตัวอันเนื่องจากสงครามรัสเซีย-ยูเครน
โดย ณ เวลา 20.24 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX บวก 1.34 ดอลลาร์ หรือ 1.25% สู่ระดับ 108.29 ดอลลาร์/บาร์เรล
ส่วนราคาน้ำมันดิบเบรนท์ (BRENT) บวก 1.48 ดอลลาร์ หรือ 1.32% สู่ระดับ 113.18 ดอลลาร์/บาร์เรล
ทั้งนี้การผลิตน้ำมันของรัสเซียยังคงปรับตัวลง โดยทรุดตัวลง 7.5% ในช่วงกลางเดือนเม.ย.เมื่อเทียบกับเดือนมี.ค. ขณะที่สำนักงานพลังงานสากล (IEA) เตือนว่ามาตรการคว่ำบาตรต่อรัสเซียจะส่งผลให้รัสเซียไม่สามารถส่งออกน้ำมันดิบและผลิตภัณฑ์น้ำมันอื่นๆ รวม 3 ล้านบาร์เรล/วันในเดือนพ.ค.
โดยนักวิเคราะห์คาดการณ์ว่าราคาน้ำมันมีแนวโน้มดีดตัวขึ้นต่อไป โดยได้แรงหนุนจากการที่จีนเริ่มผ่อนคลายมาตรการล็อกดาวน์ในเซี่ยงไฮ้ และจากคำเตือนของนายโมฮัมหมัด บาร์คินโด เลขาธิการกลุ่มประเทศผู้ส่งออกน้ำมัน (โอเปก) ที่ระบุว่า มาตรการคว่ำบาตรรัสเซียที่มีการบังคับใช้ในปัจจุบัน และที่จะเกิดขึ้นในอนาคต จะทำให้เกิดภาวะขาดแคลนน้ำมันอย่างรุนแรง และไม่มีทางที่จะทดแทนปริมาณน้ำมันที่ขาดหายไป
ทั้งนี้ โอเปกและชาติพันธมิตร หรือโอเปกพลัส มีมติเพิ่มกำลังการผลิตน้ำมันเพียง 432,000 บาร์เรล/วันในเดือนพ.ค. แม้ว่าสหรัฐและหลายชาติที่นำเข้าน้ำมันต่างเรียกร้องให้โอเปกพลัสเพิ่มการผลิตให้มากขึ้นกว่าในระดับปัจจุบัน ขณะที่ราคาน้ำมันพุ่งขึ้นเหนือระดับ 139 ดอลลาร์/บาร์เรล ซึ่งเป็นระดับสูงสุดนับตั้งแต่ปี 2551 หลังจากที่รัสเซียส่งกำลังทหารบุกโจมตียูเครนเมื่อวันที่ 24 ก.พ.
ขณะที่สหภาพยุโรป (EU) มีมติคว่ำบาตรการนำเข้าถ่านหินจากรัสเซีย และมีแนวโน้มว่าจะคว่ำบาตรน้ำมันจากรัสเซียในไม่ช้า ตามการดำเนินการของสหรัฐ แคนาดา และออสเตรเลีย เพื่อตอบโต้ต่อการที่รัสเซียโจมตียูเครน